ועדת הכלכלה, כנסת 23, פרוטוקול מספר 131, 2020-11-30 13:00

יעקב מרגי: שלום לכולם, מתכבד לפתוח את ישיבת ועדת הכלכלה של הכנסת, 30 בנובמבר 2020, י"ד בכסלו תשפ"א, הנושא:

יעקב מרגי: הצעת חוק מקורות אנרגיה (תיקון מס' 2), התש"ף-2020, מ/1347.

יעקב מרגי: על סדר היום בקשה לדיון מחדש של חברי הכנסת יעקב מרגי ומיקי חיימוביץ' בהצעת חוק מקורות האנרגיה (תיקון מס' 2), התש"ף-2020, מ/1347.

יעקב מרגי: רק כדי לתת דברי רקע: את חוק מקורות האנרגיה אנחנו כבר סיימנו בעבודת החקיקה.

יעקב מרגי: ומה שנקרא, ערב שבת בין השמשות, לפני שאנחנו מגישים את זה בא נושא חשוב מכיוונה של חברת הכנסת מיקי חיימוביץ'.

יעקב מרגי: ובגלל הסיטואציה הזו של "ממשלת תיקו" ואין תיקוני חקיקה ואין עבודת ממשלה תקינה, נוצר צורך בהארכת תוקפה של הוראת שעה שזה פטור מהיטל השבחה על התקנת תאים פוטו-וולטאים על גגות ונענינו.

יעקב מרגי: משרד האנרגיה ראה בזה ברכה, משרד הפנים רואה בזה ברכה, גם משרד האוצר הסכים לזה, ואנחנו כאן בבקשה לדיון מחדש.

יעקב מרגי: לכן אנחנו קודם כל בפרוצדורה מצביעים על פתיחת הדיון.

יעקב מרגי: מי בעד דיון?

יעקב מרגי: בעד – פה אחד.

יעקב מרגי: אין מתנגדים, אין נמנעים, הדיון נפתח.

יעקב מרגי: מיקי, את רוצה להציג?

מיכל (מיקי) חיימוביץ': כן תודה.

מיכל (מיקי) חיימוביץ': קודם כול תודה רבה לך אדוני היושב-ראש, שהסכמת לקיים את הדיון הזה ולפתוח את החוק כדי להכניס את התיקון החשוב הזה.

מיכל (מיקי) חיימוביץ': אסביר את הרקע: ב-2016 עברה במסגרת חוק ההסדרים הוראת שעה שהעניקה פטור מהיטל השבחה למתקנים פוטו-וולטאים המותקנים על גגות בשטח של עד 7,000 מ"ר.

מיכל (מיקי) חיימוביץ': הוראת השעה הזאת הקפיצה את התחום הסולארי בישראל באופן כזה שביותר ויותר גגות התחילו להתקין מערכות כאלה כי זה הפך להיות משתלם כלכלית.

מיכל (מיקי) חיימוביץ': הוראת השעה הזאת עומדת לפוג בתום השנה הזו, בעוד חודש בדיוק.

מיכל (מיקי) חיימוביץ': ואם ההוראה הזו לא תוארך, הדבר יקשה מאוד קודם כל על העמידה ביעדי הממשלה שרק עכשיו הוכרזו.

מיכל (מיקי) חיימוביץ': ממשלת ישראל הכריזה עכשיו על מעבר לאנרגיה מתחדשת של 30% עד שנת 2030.

מיכל (מיקי) חיימוביץ': בלי זה, זה לא יוכל לקרות.

מיכל (מיקי) חיימוביץ': לפני שלושה שבועות התקבלה החלטת ממשלה שזה מופיע בנוסח שלה – אני מפנה אתכם לנוסח שלה – החלטה מס' 325 מתאריך 25 באוקטובר, שם נכתב בסעיף 11 בדיוק על העניין הזה: "יש לרשום את הודעת שר הפנים כי בכוונתו לפעול לתיקון חוק התכנון והבנייה, לצורך הארכת ומתן פטור מהיטל השבחה במקרים הבאים: לנושא של פוטו-וולטאים על גג בניין" שזה יוארך עד 2025.

מיכל (מיקי) חיימוביץ': ויש גם את הסוגיה של פטור מהיטל השבחה במקרקעין על מאגר מים, מאגר קולחים ובריכת דגים.

מיכל (מיקי) חיימוביץ': אני חושבת שהדחיפות בטיפול בהארכת משך הפטור נובעת מזה שב-1 בינואר הפטור הזה פוקע.

מיכל (מיקי) חיימוביץ': חברות שעוסקות בנושא הזה של התקנת מערכות פוטו-וולטאיות על גגות של מבני מסחר ובתים יאלצו להבהיר ללקוחות שלהם על זה שיהיה להם גבייה של היטל השבחה.

מיכל (מיקי) חיימוביץ': זה מס שירתיע ויחזיר שנים אחורה את כל התחום הסולארי למקום שהוא היה בו לפני 2017.

מיכל (מיקי) חיימוביץ': כשכמעט ולא הותקנו גגות כאלה.

מיכל (מיקי) חיימוביץ': זה יפגע אנושות בחברות האלה, זה יפגע אנושות בעובדים של החברות האלה, זה יגרום לישראל שהיא לא תוכל לעמוד ביעדים שלה.

מיכל (מיקי) חיימוביץ': אנחנו יודעים שהרבה זמן ועדת שרים לענייני חקיקה לא מתכנסת ולכן משרד הפנים לא יוכל להאריך את הוראת השעה הזאת.

מיכל (מיקי) חיימוביץ': אני מבקשת כתיקון לחוק הזה שאתם כבר העברתם, אני מבקשת להכניס את זה לחוק, וכך נוכל לעשות צדק גדול ולא לגרום לנזק לשוק האנרגיה הסולארית.

יעקב מרגי: ניסינו, גם מיקי, גם אני וכל מי שהיה שותף לסוגיה הזו, ניסינו להשיג בהסכמה של כל משרדי הממשלה גם את סוגיית בריכות הדגים ומאגרי מים למצב של דו-שימושי כך שנחסוך בקרקעות חקלאיות ולא נפגע בסביבה.

יעקב מרגי: אמנם יש נכונות של הממשלה שקיבלה החלטה לפני חודש, כפי שציינה חברת הכנסת מיקי חיימוביץ'.

יעקב מרגי: בשיחה שלי עם שר הפנים – אכן כן, הוא הולך לתקן את חוק תכנון ובנייה בסוגיה הזו ולקבוע תנאים וכללים.

יעקב מרגי: ניסינו לבקש ממנו כן לאשר את זה, גם את זה בהסתייגות עד 2025, אני מבין שיש חששות ולא הגענו להסכמה.

מיכל (מיקי) חיימוביץ': אנחנו יכולים לעשות על זה דיון?

מיכל (מיקי) חיימוביץ': אולי להעלות את היועץ המשפטי - - -

יעקב מרגי: הוא בזום.

יעקב מרגי: בבקשה, יהודה.

יהודה זמרת: לגבי הארכת הפטור הקיים כדי ליצור רציפות, יציבות, אנחנו מסכימים עם הנושא.

יהודה זמרת: ולכן לגבי מה שנקרא הארכת הפטור על גג בניין שזה מצב קיים כבר שאנחנו יכולים להמשיך אותו – הסכמנו למרות שזה בהליך קצת חריג של הסתייגות וכולי.

יהודה זמרת: באנו ואמרנו: נבצע אותו כבר במסגרת הזו, בין היתר בגלל קשיים שיהיו בקידום חקיקה, והזמן, ועל מנת ליצור וודאות.

יהודה זמרת: לגבי הסוגיה השנייה אחרי שזה נבחן:

יהודה זמרת: גם פה בהחלטת הממשלה זה נאמר מפורשות ששר הפנים יבחן את הסוגיה הזו.

יהודה זמרת: זה קצת שונה מהמצב הקיים לגבי גג כי צריך לקבוע מה המשמעות הכלכלית של הדבר הזה; מה המשמעות של הפטור; צריך להבין על איזה שטחים מדברים; על איזה מתקנים מדברים בהם וכמובן על איזה היקפים.

יהודה זמרת: לצורך זה שר הפנים הנחה בדחיפות להשלים את עבודת המטה כדי לאפשר קבלת החלטה ולקדם עם סיומה, בהקדם האפשרי, הצעת חוק ולתקן.

יהודה זמרת: אנחנו חושבים שאי אפשר לפי ההצעות שהיו, מה שנקרא, במצב הזה לפני שהושלמה עבודת מטה מינימליסטית אפילו לא רחבה – לקבל כבר החלטה על מתן פטור בתנאים אלו ואחרים.

יהודה זמרת: להשלים את זה: לכן שר הפנים בא ואמר שלגבי החלק הראשון הוא מסכים ולגבי החלק השני בשלב זה לא במסגרת הסתייגות ובדרך הנוכחית, אלא זה יקודם והוא הנחה את גורמי משרדו להשלים את הנושא הזה, את הגורמים המקצועיים.

יעקב מרגי: יהודה, ההנחיה הייתה עם לוחות זמנים?

יהודה זמרת: הוא אמר בהקדם האפשרי, אבל גם בשיחה איתך אני חושב שזה נאמר.

יעקב מרגי: אין לוחות זמנים.

מיכל (מיקי) חיימוביץ': אבל אדוני יודע שברגע שהדברים פתוחים הסיכוי שזה יקרה הוא קלוש, והסיכוי שזה יעבור – אנחנו לא יודעים מה העתיד הפוליטי.

מיכל (מיקי) חיימוביץ': מה שאתם עושים פה בסופו של דבר, גם מהבחינה הזאת, אתם לוקחים צעד שיש כלפיו הסכמה, גם של משרד האוצר, וגם של הרשויות המקומיות וגם של המועצות האזוריות וגם של משרד האנרגיה.

מיכל (מיקי) חיימוביץ': ניסחנו את זה בצורה כזאת שנתנה לשר את היכולת גם להחליט להתקין את התקנות, כלומר שזה יבוא לפתחו.

מיכל (מיקי) חיימוביץ': אז למה אי אפשר להגיע לאיזשהו ניסוח שבכל זאת אפשר יהיה להעביר את זה?

מיכל (מיקי) חיימוביץ': ועדיין אנחנו לא - - -

יהודה זמרת: בהחלטת הממשלה נאמר לבחון, זה נאמר מפרושות כבר בהחלטת הממשלה.

יהודה זמרת: בניגוד לפטור הראשון.

יהודה זמרת: כלומר כבר בהחלטת הממשלה נאמר שהשר מוכן לבחון והוא יבחן את זה.

יהודה זמרת: אבל אתם בעצם אומרים: בואו נקדים לקבוע את החקיקה לפני הבחינה.

יהודה זמרת: זה - - -

מיכל (מיקי) חיימוביץ': לא.

מיכל (מיקי) חיימוביץ': כתוב, אני קוראת את החלטת הממשלה: "כי בכוונתו לפעול לתיקון".

מיכל (מיקי) חיימוביץ': כלומר זה לפעול, זה לא לבחון.

מיכל (מיקי) חיימוביץ': אין פה בכלל עניין של בחינה.

יהודה זמרת: - - - הוא לא קבע את ההבדלים, הוא לא קבע את המיקומים – זאת ההנחיה שקיבלנו.

יהודה זמרת: אני אומר שוב: בסופו של יום העלינו את הסוגיה הזו.

יהודה זמרת: אני אומר את העמדה.

יעקב מרגי: תודה יהודה, משרד האנרגיה, עמדתכם מעבר לזה?

אוריאל בבצ'יק: אנחנו תומכים כמובן.

יעקב מרגי: תומכים.

יעקב מרגי: טוב שייאמר לפרוטוקול.

אוריאל בבצ'יק: כן.

אוריאל בבצ'יק: אם אפשר גם לשמוע אנשים נוספים במשרד שיכולים לפרט מה התועלות.

אוריאל בבצ'יק: נשמח אם אריאל פרינץ שנמצא בזום יעלה.

יעקב מרגי: אריאל פרינץ, בבקשה.

אריאל פרינץ: שלום רב, אריאל פרינץ, מנהל תחום תכנון במשרד האנרגיה, אנחנו תומכים במתן הפטור מהיטל השבחה.

אריאל פרינץ: מדובר בדו-שימוש בקרקע, זה תואם את החלטת הממשלה וכן תואם את החלטת המועצה הארצית לתכנון ובנייה שאמרה: לתעדף את הדו-שימוש בקרקע חלף הקמת מתקנים קרקעיים.

אריאל פרינץ: יש פוטנציאל גדול מאוד לכל התחום הזה של מאגרים, מאגרי קולחים, מאגרי שתייה ובריכות דגים וכן בדפנות של המאגרים האלה.

אריאל פרינץ: אנחנו רואים את הפטור הזה כתמריץ שיעזור להקים את המתקנים האלה.

אריאל פרינץ: ואומר עוד פעם: זה ממש בהלימה ישירה להחלטות הממשלה וגם העידוד הישיר לדו-שימוש בקרקע, ולכן אנחנו מבקשים לקדם את התיקון.

אריאל פרינץ: צריכים לציין שכל מה שקשור לתנאים, לתנאי הקמה, איפה בדיוק המאגרים האלה ממוקמים, מה הגודל, מה היקפי הקירוי, כל הדברים האלה – מוסדרים בהתאם לתוכנית מתאר ארצית ובהתאם להליך התכנוני.

אריאל פרינץ: לכן אנחנו כן מבקשים לקדם את פטור מהיטל השבחה גם על המתקנים הללו.

יעקב מרגי: תודה.

יעקב מרגי: היועץ המשפטי של הוועדה, בבקשה.

מיכל (מיקי) חיימוביץ': אני אשמח אם נשמע לפני זה את איתן - - -

יעקב מרגי: אני אתן לו.

יעקב מרגי: בבקשה.

איתי עצמון: אני רוצה להגיד כמה דברים לגבי ההליך שננקט כאן, אנחנו באמת נמצאים בסיטואציה שבה הצעת חוק מקורות אנרגיה אושרה להכנה לקריאה שנייה ושלישית.

איתי עצמון: ובעקבות בקשה של יושב-ראש הוועדה וחברת הכנסת מיקי חיימוביץ', הוגשו בקשות לדיון מחדש להוסיף תיקון עקיף להצעת החוק בנושא פטור מהיטל השבחה למתקנים פוטו-וולטאים.

איתי עצמון: ברור לכולנו, לכל מי שיושב כאן סביב השולחן שלא מדובר בנושא שקשור בזיקה ישירה לנושא של הצעת החוק.

איתי עצמון: מדובר במה שנקרא: נושא חדש.

איתי עצמון: ברמת הפרוצדורה, ברמת ההליך, מי שיכול לטעון טענת נושא חדש הם שרי הממשלה, חברי כנסת ונציגי הממשלה וגם שם צריך מכתב או אישור של השר שבשמו טוענים את הטענה.

איתי עצמון: לגופו של עניין, לפי הנחיית יושב-ראש הוועדה הפצנו ביום חמישי בפורטל הוועדה נוסח לדיון שעניינו תיקון לחוק התוכנית הכלכלית שנחקק בסוף 2016 שעניינו למעשה הארכת הוראת השעה בחמש שנים נוספות.

איתי עצמון: הוראת השעה קיימת לפטור מהיטל השבחה למתקנים פוטו-וולטאים שמותקנים על גג בניין.

איתי עצמון: זה מה שכרגע מונח על השולחן.

איתי עצמון: אני מבין שיש הצעה נוספת ואינני יודע אם הוועדה מוכנה לקבל אותה.

איתי עצמון: ההצעה שהופצה זו ההצעה שעניינה רק נוסח אחד.

יעקב מרגי: לא.

יעקב מרגי: התכנסנו על דעת שזה בהסכמה.

יעקב מרגי: אם יש איזה כוונה כלשהי, ואני אומר את זה גם לחברי הכנסת: גם למיקי, גם למתן, גם למיקי – אני מודיע חד משמעית: אם יש כוונה שהיא לא תואמת את ההסכמות עם כל משרדי הממשלה – אני לא מקדם את זה.

יעקב מרגי: אני סוגר את הדיון.

מיכל (מיקי) חיימוביץ': לא, לא, אנחנו לא יכולים להרשות את זה לעצמנו.

מיכל (מיקי) חיימוביץ': מדינת ישראל לא יכולה להרשות את זה לעצמה.

מתן כהנא: מה המדינה לא יכולה להרשות לעצמה?

מיקי לוי: להכניס תוספות לחוק הקיים ואז זה יתקע את הכול.

יעקב מרגי: אסביר לך כי אתה לא היית בהתחלה.

מתן כהנא: התרוצצתי בין שלוש ועדות.

יעקב מרגי: מצדיע לך.

מתן כהנא: ביד שמאל אתה מצדיע לי?

יעקב מרגי: אתה ומיקי מתרוצצים, לי אין את הפרבילגיה הזו, אני תקוע פה.

יעקב מרגי: אנחנו ניצלנו פה וזה דבר חשוב שהציפה חברת הכנסת מיקי חיימוביץ', אני חושב שזה נכון כי אם לא היינו מאריכים עכשיו בתהליך כזה שהכנסנו בתיקון אחר – שאמנם קשור למקורות האנרגיה – הכנסנו תיקון שמאריכה את הוראת השעה שהייתה אמורה להסתיים ותתארך עד 2025 כדי לאפשר המשך מתן פטור מהיטל השבחה על התקנות גגות פוטו-וולטאים.

מתן כהנא: ומה עם שימושים כפולים?

יעקב מרגי: שימושים כפולים – כרגע הממשלה קיבלה החלטה לפני חודש.

מתן כהנא: את בעד?

מתן כהנא: שיהיה פטור גם לשימושים כפולים?

מיכל (מיקי) חיימוביץ': בוודאי.

יעקב מרגי: בוודאי, כולנו בעד.

מתן כהנא: אז נו?

יעקב מרגי: רגע, הממשלה קיבלה החלטה לפני חודש.

יעקב מרגי: היא רשמה את הודעת שר הפנים שהוא נותן הנחייה – דיבר כרגע היועץ המשפטי של המשרד – להתחיל לקדם את כל התנאים למתן הפטור הזה.

יעקב מרגי: גם לבדוק עלויות, היקפים, כל מה שקשור.

יעקב מרגי: לכן אין הסכמה כרגע של משרד הפנים על הדו-שימושי, מה שנקרא מאגרי מים ובריכות דגים.

יעקב מרגי: לכן בואו נסת

יעקב מרגי: פק קודם כל בזה ונמשיך.

מתן כהנא: אז עמדתך אדוני היושב-ראש, שכל עוד הנושא הזה של מאגרי מים לא יקודם אין - - -

יעקב מרגי: לא.

יעקב מרגי: לא.

מיקי לוי: הפוך.

יעקב מרגי: אם אתם איתי עכשיו ואתם לא מתקילים אותי במשהו אחר או בהסתייגות אחרת – אני מעביר עכשיו את הפטור של הגגות.

יעקב מרגי: אם לא – אני עוצר הכול.

מיקי לוי: הוא אומר:

מיקי לוי: אל תקשור את הצעת החוק עם ה - - -

יעקב מרגי: אל תקשור את זה בזה.

יעקב מרגי: הכול או לא כלום זה רק הפסד.

מיקי לוי: זה יתקע.

יעקב מרגי: זה יתקע כי אז לא תהיה הסכמה.

יעקב מרגי: אז הוא יחזור בו מההסכמה גם על הגגות.

מתן כהנא: אני פה עכשיו בכובע של החקלאים.

יעקב מרגי: גם אני בכובע של החקלאים.

מתן כהנא: אז איך?

יעקב מרגי: אסביר לך: הממשלה לפני חודש קיבלה החלטה – תן לה את הקרדיט לגמור את התהליכים.

יעקב מרגי: גם הליך של חקיקה בצורה חפוזה לא נכונה זה - - -

מתן כהנא: מיקי, מה את אומרת על זה?

מיכל (מיקי) חיימוביץ': אני מנסה כבר כמה ימים לשכנע גם להעביר את הנוסח עם הנושא של מאגרי מים.

מיכל (מיקי) חיימוביץ': אני חושבת שהגענו לניסוח שמאפשר לשר הפנים לאשר בעצמו את התקנות, כלומר, נותן לו איזה מרווח שהוא יכול גם – אבל כרגע איך שהיושב-ראש מציג את זה, אני מעדיפה משהו ביד מאשר לא כלום.

מיכל (מיקי) חיימוביץ': אתה מבין?

יעקב מרגי: טוב ציפור אחת ביד מעשר על העץ.

מתן כהנא: אבל מה הבשורה שלך - - -

יעקב מרגי: היועץ המשפטי של משרד הפנים שעכשיו הופיע בזום אמר שהשר נתן הנחייה לגורמים המקצועיים להתחיל להיערך ברוח החלטת הממשלה.

יעקב מרגי: בוא ותן להם קרדיט של חודש לפחות.

מיכל (מיקי) חיימוביץ': אני אם הייתי יכולה להגיד שבתור יושבת-ראש ועדת הפנים כיוון שחוק התכנון יושב אצלי, אני מוכנה מחר אם הוא רוצה להביא את זה.

יעקב מרגי: יפה, אז בוא, עוד יותר טוב.

יעקב מרגי: חברים - - -

מיכל (מיקי) חיימוביץ': אבל חבל מאוד, חבל מאוד.

יעקב מרגי: אז אנחנו מכניסים כרגע רק את הנוסח של הגגות.

יעקב מרגי: מי מקריא את זה?

מיכל (מיקי) חיימוביץ': רגע, שנייה, אפשר לתת לאיתן פרנס את רשות הדיבור?

יעקב מרגי: סליחה, בבקשה.

איתן פרנס: קודם כול אני מברך את הוועדה, את יושב-ראש הוועדה, את חברת הכנסת חיימוביץ'.

יעקב מרגי: תציג את עצמך בבקשה.

איתן פרנס: איתן פרנס, איגוד חברות אנרגיה ירוקה לישראל שרוב חבריו מתקינים גגות סולאריים.

יעקב מרגי: יש לי שאלה לפני כן: אחרי שגמרתי להתקין על הגג אצלי, כמה זמן לוקח לי לקבל אישורים של משרד האנרגיה?

איתן פרנס: משרד האנרגיה עשה מהלך שלא צריך את האישור שלו.

איתן פרנס: יש היתר סוג, חותם עליו הבודק ואפילו לא צריך את הנציג - - -

יעקב מרגי: בגג פרטי?

יעקב מרגי: בכל הארץ?

יעקב מרגי: לא תלוי בכלום?

איתן פרנס: כן.

איתן פרנס: זוהי מהפכה שהוביל משרד האנרגיה ושידרג את הנושא.

יעקב מרגי: זה נכון?

איתן פרנס: בטח.

מיקי לוי: אלא אם כן יש לך עודפי חשמל – אין מי שיקנה.

מיכל (מיקי) חיימוביץ': יש בעיה של הובלה.

יעקב מרגי: אוקיי.

יעקב מרגי: תודה.

איתן פרנס: אדוני, אני רוצה להגיד כמה מילים בכל זאת.

איתן פרנס: המהלך הזה הוא מהלך שבלעדיו ייעצר כל הנושא הזה של האנרגיה הסולארית.

איתן פרנס: לכן אני מברך אתכם שאתם מקדמים כאן את התיקון.

איתן פרנס: דבר אחד חשוב מאוד: אני מבקש מהוועדה להנחות שפרסום ברשומות, בגלל שזה ה-1 בינואר, אם אפשר שהוועדה תנחה את הרשומות להזדרז בפרסום של התיקון הזה בהמשך.

יעקב מרגי: אני לא חושב שיש בעיות ברמות האלה מנובמבר עד 1 בינואר.

יעקב מרגי: יש מנות יומיות שיוצאות.

יעקב מרגי: אני מקווה שמשרד האנרגיה, בעל העניין, יוודא את זה.

איתן פרנס: בנושאים של חשמל אנחנו - - -

יעקב מרגי: עברנו את תקופת הגלסנוסט, החומות נפלו במזרח, והעניין הארכאי הזה של פרסום ברשומות: הוכחנו הרבה פעמים בהליך חקיקה שזה לא קריטי.

איתן פרנס: שידע אדוני שבענייני אנרגיה סולארית אנחנו מחכים חודשים.

יעקב מרגי: לא משנה, ייעצתי ליועצים המשפטיים.

איתן פרנס: אני רוצה להגיד משהו לחברי - -

יעקב מרגי: הערתך נשמעה.

איתן פרנס: - - סיוון להבי ואדון יהודה זמרת שמכירים אותי מ-2014, שהשוק הזה עצר לשנתיים.

איתן פרנס: רק לגבי עבודת המטה, אני אתן לכם עצה ברשותך אדוני, אגיד להם משהו קצר: אי אפשר להעמיס ולייקר את האנרגיה הסולארית.

איתן פרנס: זה סוג של חלמאות ואני מצטער שאני אומר את זה כך, לעבודת המטה שלכם, לא לעכשיו, עכשיו אנחנו מבינים שאנחנו בנקודה מסוימת, אבל בסוף אם אתה מייקר את האנרגיה הסולארית מישהו צריך לשלם.

איתן פרנס: מי ישלם?

איתן פרנס: הציבור.

איתן פרנס: ובסוף זה יראה יותר יקר מדלקים.

איתן פרנס: כל העולם המפותח, הכלכלי, הורידו את העלויות ולכן גם הנושא של חניונים – סיוון, אני פונה אליך:

איתן פרנס: אם אפשר להכניס כאן היום הבהרה שחנייה כמוה כגג - - -

יעקב מרגי: אתה חייב להיות נגד?

יעקב מרגי: תהיה פוזיטיבי קצת.

מתן כהנא: - - - אני מנסה לעזור לחקלאים.

איתן פרנס: אז יהיו לנו גם חניונים סולאריים.

יעקב מרגי: תודה.

עמיחי דרורי: האם אפשר להתייחס אדוני?

יעקב מרגי: מי אדוני?

עמיחי דרורי: ממרכז השלטון המקומי.

יעקב מרגי: בבקשה אדוני, איך?

עמיחי דרורי: תודה לך, משפט-שניים ולא אאריך.

יעקב מרגי: בכמה דיונים הזכרת לנו שזה עומד לפוג.

יעקב מרגי: אתה או אנשים אחרים מהשלטון המקומי.

עמיחי דרורי: גם.

יעקב מרגי: אז הנה קיבלת את זה היום.

עמיחי דרורי: אנחנו במרכז השלטון המקומי והרשויות המקומיות לא מתנגדים להארכת הוראת השעה הנוכחית.

עמיחי דרורי: הארכת התוקף הזו למעשה היא על חשבון הרשויות המקומיות, שהרשויות המקומיות מוכנות להירתם לטובת קידום הנושא הסולארי.

עמיחי דרורי: מאידך, אנחנו נבקש את ההתייחסות של הוועדה הן בסיכום שלך אדוני, בהקשר לנושאים אחרים שהוצפו גם בוועדה של חברת הכנסת חיימוביץ' ונדמה שגם אצלך.

יעקב מרגי: איך אתה קורא להם למתקנים?

עמיחי דרורי: לא, לא, זה לא קוגנרציה, זה דיון אחר שהיה אצלך.

יעקב מרגי: קוגנרציה.

יעקב מרגי: אתה רוצה אותם.

יעקב מרגי: אנחנו התחייבנו לזה.

יעקב מרגי: אנחנו נאלץ אותם לשים את המתקנים האלה.

עמיחי דרורי: זה דיון אחר שהיה אצלך אדוני, אנחנו מתייחסים לכך שלא יתכן שהרשויות המקומיות רק הן ירתמו על חשבון תקציבן לטובת קידום הנושא הסולארי.

עמיחי דרורי: חשוב מאוד לבטא את הדחיפה של הקמת המערכות הסולאריות ברשויות המקומיות.

עמיחי דרורי: זה עלה בדיון אצל חברת הכנסת חיימוביץ' לגבי הארכת התוקף גם של הוראת השעה להסדרה תעריפית למתקנים מעל 100 קילוואט - - -

מיכל (מיקי) חיימוביץ': אבל זה המשך - - -

יעקב מרגי: אתה רוצה שאני אכנס לתחומים גיאוגרפיים ולסבך אותי עם מיקי חיימוביץ'?

מיכל (מיקי) חיימוביץ': זה אפילו לא יושב אצלי, זה יושב ברשות החשמל.

מיכל (מיקי) חיימוביץ': אתה יודע את זה.

עמיחי דרורי: כן.

עמיחי דרורי: אבל הייתה התכתבות עם רשות החשמל, שבה הם אמרו שמליאת רשות החשמל לא תוכל לדון בנושא הזה.

עמיחי דרורי: זה לא במסגרת הפרוצדורה שלה.

יעקב מרגי: תודה.

עמיחי דרורי: אני רק מבקש:

עמיחי דרורי: ההתייחסות של הוועדה לכך שצריכה להיות גם תמונת מצב מאזנת מבחינת הרשויות.

יעקב מרגי: אומר מה שאני אומר כמעט בכל דיון שנוגע לשלטון המקומי: ודאי וודאי שכשמשיתים עלויות או גורעים הכנסות מהשלטון המקומי צריך לשפות אותם.

יעקב מרגי: אני חושב שזה כבר נעשה והייתה התייחסות לפני ארבע שנים בסוגיה של הפטור מהיטל השבחה.

יעקב מרגי: לגבי שאר הדברים, אנחנו פה דלת פתוחה לשלטון המקומי.

יעקב מרגי: כל מה שאתם רוצים בסיפור הזה של אנרגיה ירוקה, הוזלת תעריפים – אנחנו הבמה.

יעקב מרגי: ואני מאמין שגם מיקי חיימוביץ' היא פרטנרית לסוגיה הזו אדרבא ואדרבה.

יעקב מרגי: אני לא יודע ספציפית על מה אתה מייחס עכשיו, אבל בעיקרון תביאו נושאים לדיון שקשורים אלי, לוועדת כלכלה בסוגיות האלה, אנחנו נקדם אותם בשמחה רבה.

עמיחי דרורי: תודה רבה.

יעקב מרגי: שי חג'ג' נמצא איתנו בזום?

שי חג'ג': שלום אדוני היושב-ראש.

יעקב מרגי: גילוי נאות: הוא ראש המועצה האזורית שלי, אם לא אתנהג יפה הוא עלול לשלוח - - -

שי חג'ג': אני זכיתי שאתה תושב אצלנו, זו זכות גדולה.

יעקב מרגי: תודה.

שי חג'ג': תודה לוועדה שדנה בנושא כל כך חשוב, אני רק רוצה להוסיף כמרכז מועצות אזוריות אנחנו מסכימים להמשך הפטור.

שי חג'ג': ורק לומר שאם לא יהיה פטור לגבי המתקנים הדו-שימושיים – מתקני הבריכות שרובם ככולם כמעט נמצאים במועצות האזוריות – לא תהיה כדאיות כלכלית להקים את המערכות האלה.

שי חג'ג': ומדינת ישראל לא תצליח להגיע ליעדים שהיא הציבה לעצמה, שזה 30% אנרגיה סולארית ב-2030.

שי חג'ג': לכן צריך לקדם – אני לא יודע באיזה דרך, מבחינתי חשבתי שהעניין סגור כבר עם משרד הפנים ועכשיו אני שומע צלילים אחרים לצערי הרב.

שי חג'ג': צריך לקדם את זה וכמה שיותר מהר.

שי חג'ג': תודה רבה.

יעקב מרגי: אנחנו מזמינים את הלחץ שלך על הגורמים המקצועיים שיסיימו את העבודה כמה שיותר מהר.

יעקב מרגי: תודה רבה גם על הנכונות – זה לא מובן מאילו.

יעקב מרגי: תודה.

יעקב מרגי: אני חושב שמיצינו, מי מקריא?

איתי עצמון: אני אקרא.

יעקב מרגי: בבקשה.

עידו מור: אני יכול להתייחס?

עידו מור: עידו מור מהאוצר.

יעקב מרגי: בבקשה.

עידו מור: קודם כול תודה רבה על הדיון הזה, זה דיון חשוב מאוד ואנחנו שמחים שנמצאה אכסניה להאריך את הוראת השעה.

עידו מור: לגבי הסוגיה שהעלו השלטון המקומי, ה-100 קילוואט.

עידו מור: כמו שחברת הכנסת מיקי חיימוביץ' אמרה: האכסניה היא רשות החשמל ומי שעוקב אחרי השימועים והפרוטוקולים של רשות החשמל יכול לראות שהם עוסקים בנושא ומנסים למצוא פתרונות שיאפשרו רציפות והגדלת הגגות.

עידו מור: לגבי ה - - -

יעקב מרגי: מה המגבלה של הקיבולת?

עידו מור: לגבי המגבלה של ההספק – עוסקים בנושא ומנסים לפתור וזה נמצא בפרוטוקולים כך שאפשר יהיה להקים גגות יותר - - -.

יעקב מרגי: המגבלה היא טכנית או רגולטורית?

עידו מור: המגבלה היא שיש מדרגה שאחריה משתנה התעריף על כל הגג.

עידו מור: מה שהופך את זה ללא משתלם בגודל מסוים.

עידו מור: מנסים למצוא לזה פתרון.

עידו מור: זה רגולטורי.

יעקב מרגי: רגולטורי?

עידו מור: כן.

עידו מור: מבחינת הדברים שאמרו במשרד הפנים, אנחנו שמחים שהם גם רוצים להכיל את זה גם על דו-שימוש.

עידו מור: הסוגיה של עבודת מטה: כן חשוב לציין שנעשתה עבודת מטה לקראת ההסדרים וגם לעבודה של אנרגיה.

עידו מור: יש מיפוי שרשות החשמל עשתה של כל המאגרים שקיימים היום בארץ.

עידו מור: השיח נעשה מול המועצות האזוריות.

יעקב מרגי: ומול משרד הפנים לא עשיתם?

עידו מור: וגם מול משרד הפנים ואנחנו מקווים שימצא פתרון בהקדם.

יעקב מרגי: אוקיי, תודה.

יעקב מרגי: אמירה חשובה.

יעקב מרגי: בבקשה אדוני.

איתי עצמון: לפני שאקרא את הנוסח, כמובן משפט למען הסר ספק: לא התייחסתי לגופו של עניין ולחשיבות למתן פטור מהיטל השבחה והרחבתו למקרים נוספים אלא רק למישור ההליך.

איתי עצמון: בכל זאת יש חשיבות לכך שהצעת חוק עוברת בקריאה ראשונה, מתייחסת לנושא מסוים ולאחר מכן נדונה בוועדות הכנסת.

איתי עצמון: אקרא את התיקון העקיף לחוק התוכנית הכלכלית תיקוני חקיקה (תיקוני חקיקה ליישום המדיניות הכלכלית לשנות התקציב 2017 ו-2018).

איתי עצמון: זה יהיה בעצם סעיף שיתווסף להצעת חוק מקורות אנרגיה שאושרה בוועדה: והמשמעות כמובן היא הארכת הפטור מהיטל השבחה בחמש שנים נוספות לגבי המתקנים הפוטו וולטאים שמותקנים על גג בניין לפי התנאים שקבועים היום בתוספת השלישית לחוק התכנון והבנייה.

יעקב מרגי: אנחנו מצביעים על הסעיף כפי שהוקרא.

איתי עצמון: ולמעשה מאשרים שוב את הצעת החוק, בעצם את כל הצעת החוק לקריאה שנייה ושלישית מכיוון שהייתה בקשה לדיון מחדש.

יעקב מרגי: בוודאי.

יעקב מרגי: מי בעד?

יעקב מרגי: בעד פה אחד.

יעקב מרגי: התיקון אושר.

יעקב מרגי: אין מתנגדים, אין נמנעים, התיקון אושר.

יעקב מרגי: 13א.

יעקב מרגי: תיקון חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018).

יעקב מרגי: וזה ?

איתי עצמון: וזה יהיה תיקון עקיף שיוסף להצעת החוק - - -

יעקב מרגי: כל החוק כולו עולה לקריאה שנייה ושלישית במליאה.

יעקב מרגי: ואם עצרת את הנשימה מר בבצ'יק, הנה זה השתחרר בסוף.

מיכל (מיקי) חיימוביץ': אשמח ברשותך להגיד כמה מילים?

יעקב מרגי: בבקשה.

מיכל (מיקי) חיימוביץ': תודה רבה לך אדוני היושב-ראש, היה לי ברור שחייבים למצוא דרך להארכת הפטור מהיטל השבחה למתקנים סולאריים על גגות בגלל שבאמת אחרת המשמעות הייתה ששוק האנרגיה הסולארית יחטוף מכה אנושה.

מיכל (מיקי) חיימוביץ': כמו גם הסיכוי שישראל תעמוד ביעדים שקבעה הממשלה לשימוש באנרגיות מתחדשות רק עכשיו.

מיכל (מיקי) חיימוביץ': לכן למרות המצב הפוליטי שמונע חקיקה, אני שמחה מאוד שמצאנו פתרון פרלמנטרי יצירתי להארכת הוראת השעה.

יעקב מרגי: יצירתי אבל שמרנו על גם על הכבוד של הליך החקיקה, כי בוועדת הכספים אפשר לחבר מין בשאינו מינו.

יעקב מרגי: פה מצאנו את חוק מקורות האנרגיה שמדבר על אנרגיה.

איתי עצמון: יש זיקה להצעת החוק.

מיכל (מיקי) חיימוביץ': אני מודה לך מאוד אדוני היושב-ראש על הנכונות, גם על - - -

יעקב מרגי: אנחנו צריכים להודות לך כי ללא תשומת הלב שלך – החוק כבר היה מוטמע במליאה.

מיכל (מיקי) חיימוביץ': אז תודה.

מיכל (מיקי) חיימוביץ': תודה גם לכל נציגי המשרדים שאני יודעת שבימים האחרונים עבדנו על זה קשה כדי שתהיה חזית אחידה ותהיה הסכמה.

מיכל (מיקי) חיימוביץ': אנחנו צריכים לזכור שאנחנו בעידן של משבר אקלים, אנחנו לא יכולים ללכת אחורה.

מיכל (מיקי) חיימוביץ': יש לנו מחויבות לעתיד של הילדים שלנו ואנחנו צריכים להגדיל את היעד של אנרגיות מתחדשות.

יעקב מרגי: ואנחנו קוראים לחברות להוזיל עלויות שיהיה אטרקטיבי לשים על הגגות.

מיכל (מיקי) חיימוביץ': ככל שיהיו יותר – העלויות יוזלו.

יעקב מרגי: לא רק אתה משרד הפנים, גם אתם.

מיכל (מיקי) חיימוביץ': כבר היום החשמל הסולארי הוא הזול ביותר.

יעקב מרגי: בסדר פסח - - - לא רק המצה והחרוסת, יש גם המרור.

איתן פרנס: מקבלים את זה.

מיכל (מיקי) חיימוביץ': ואני שמחה ששוב הראנו שבנושאים כאלה של סביבה ובריאות אפשר להגיע להסכמה חוצת מפלגות ולקדם.

יעקב מרגי: אנחנו תמיד מוכנים ומזומנים.

יעקב מרגי: תודה רבה לך

מיכל (מיקי) חיימוביץ': תודה רבה.

יעקב מרגי: הישיבה נעולה.